Uredba Sveta (EGS) št. 3151/90

z dne 29. oktobra 1990

o poostritvi kontrole izdatkov, ki bremenijo Jamstveni oddelek Evropskega kmetijskega usmerjevalnega in jamstvenega sklada na Portugalskem

SVET EVROPSKIH SKUPNOSTI JE –

ob upoštevanju Pogodbe o ustanovitvi Evropske gospodarske skupnosti in zlasti člena 43 Pogodbe,

ob upoštevanju predloga Komisije [1],

ob upoštevanju mnenja Evropskega Parlamenta [2],

ker morajo države članice, v skladu s členom 8 Uredbe Sveta (EGS) št. 729/70 o financiranju skupne kmetijske politike [3] iz aprila 1970, kakor je bila nazadnje spremenjena z Uredbo (EGS) št. 2048/88 [4], sprejeti potrebne ukrepe, ki jim zagotavljajo, da so transakcije, ki jih financira Evropski kmetijski jamstveni in usmerjevalni sklad (EKUJS), dejansko izvedene in pravilno opravljene, da bi preprečili in obravnavali nepravilnosti in da bi izterjali zneske, ki so bili izgubljeni zaradi nepravilnosti ali malomarnosti;

ker se bo 1. januarja 1991 financiranje Jamstvenega oddelka EKUJS na Portugalskem razširilo na proizvode, za katere velja postopen prehod, in se bodo naloge, za katere so zadolženi oddelki za kontrolo, pooblaščeni za plačilo izdatkov tej državi članici, zaradi navedenega precej povečale;

ker je Instituto Nacional de Intervenção e Garantia Agrícola (INGA) imenovala portugalska vlada v skladu s členom 4 Uredbe (EGS) št. 729/70 za izvajanje izplačila večine izdatkov iz členov 2 in 3 navedene uredbe in da bi poleg tega zagotavljal usklajevanje in obdelavo podatkov, ki zadevajo vse izdatke, vključno s tistimi, katerih izplačila dejansko izvajajo drugi za to pristojni organi;

ker INGA nima zadovoljive infrastrukture za obdelavo podatkov, ki bi zagotavljala najugodnejše zbiranje, obdelovanje, preverjanje in posredovanje vseh podatkov o izdatkih, ki jih financira jamstveni oddelek EKUJS; ker tak primanjkljaj lahko ovira dobro upravljanje, preverjanje in preprečevanje nepravilnosti in goljufij;

ker je INGA pripravila projekt za pokritje tega primanjkljaja in je zaradi predvidenih stroškov zaprosila, da bi Skupnost finančno prispevala k njegovemu uresničevanju –

SPREJEL NASLEDNJO UREDBO:

Člen 1

1. Portugalski je odobren prispevek Skupnosti, da bi ji omogočil vzpostavitev sistema obdelave podatkov pri Instituto Nacional de Intervenção e Garantia Agrícola in povezave z drugimi plačilnimi in nadzornimi agencijami.

2. Sistem obdelave podatkov iz prvega odstavka mora dovoljevati zbiranje, obdelavo, spremljanje in posredovanje podatkov Komisiji o izdatkih, ki jih financira Jamstveni oddelek EKUJS-a na Portugalskem. Še posebno se mora nanašati na dobro upravljanje in učinkovitost nadzora in preprečevanje nepravilnosti in goljufij, ki bi bile lahko storjene v škodo EKUJS-a.

3. Finančni prispevek Skupnosti ne sme presegati 70 % dejanskih izdatkov zaradi ustanovitve in začetka delovanja sistema za obdelavo podatkov iz prvega odstavka in v celoti ne sme presegati 4 milijonov ekujev.

Člen 2

1. Finančni prispevek Skupnosti je lahko predmet določitve predplačil.

2. Za uporabo člena 1(3) bodo 4 milijoni ekujev zamenjani v portugalske escude po menjalnem tečaju, ki bo veljal predzadnji delovni dan meseca pred tistim, v katerem bo plačana izravnava, in bo objavljen v seriji C Uradnega lista Evropskih skupnosti.

Člen 3

Podrobna pravila za izvajanje te uredbe se sprejmejo po potrebi v skladu s postopkom, določenim v členu 13 Uredbe (EGS) št. 729/70.

Člen 4

Ta uredba začne veljati z dnem objave v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 29.10.1990

Za Svet

Predsednik

G. Ruffolo

[1] UL C 208, 21.8.1990, str. 7.

[2] Mnenje, podano dne 12. oktobra 1990 (še ni bilo objavljeno v Uradnem listu).

[3] UL L 94, 28.4.1970, str. 13.

[4] UL L 185, 15.7.1988, str. 1.

--------------------------------------------------